Республиканский бал собрал выпускников 2019 годаРеспубликэ балым 2019-рэ илъэсым гурыт еджапIэр къэзыухыгъэхэр ары къырагъэблэгъагъэхэр\nРеспубликэ балым 2019-рэ илъэсым гурыт еджапIэр къэзыухыгъэхэр ары къырагъэблэгъагъэхэр\nАдыгеим ит гурыт еджапIэхэр къэзыухырэ ныбжьыкIэхэм афызэхащэгъэ республикэ балыр тхьаумафэм Мыекъуапэ щыкIуагъ.\nБлэкIыгъэ илъэсхэм муниципалитетхэм мыщ фэдэ зэхахьэхэр ащашIыщтыгъэх, мыгъэ Адыгэ Республикэм и ЛIышъхьэу КъумпIыл Мурат игукъэкIкIэ, Iофтхьабзэм ныбжьыкIэхэр зэкIэ къыращэлIагъэх. Мыр зэри­фэшъуашэу, гъэшIэгъонэу рекIокIыным зэхэщакIохэр яшъыпкъэу дэлэжьагъэх. Балыр Мыекъуапэ анахь чIыпIэ дахэу иIэхэм ащыщэу ЗыкIыныгъэмрэ ЗэгурыIоныгъэмрэ ягупчэ щызэхащагъ. Мыщ нэбгырэ мини 3 фэдиз къекIолIагъ, ащ щыщэу 1600-м ехъур ныбжьыкIэхэу гурыт еджапIэр къэзыухыгъэхэр ары.\nЛъэныкъо пстэури къызэлъиубытэу дахэу Iофтхьабзэр гъэпсыгъагъэ. Къумп1ыл Мурат, джащ фэдэу Владимир Нарожнэр, Андрей Гетмановыр, гъэсэныгъэм ирайон отделхэм япащэхэр, ны-тыхэр 1офтхьабзэм хэлэжьагъэх. НыбжьыкIэхэр къызэрыкIощт «гъогу плъыжьыр», нэужым зыдэуцужьыщтхэ чIыпIэр, къызыщышъощтхэр… ЕджапIэр къэзыухыгъэхэр дахэу пчэгум къызыщырыкIохэрэ уахътэм гъэхъагъэу яIэхэм къяджагъэх. Нэужым зэхэпхъагъэу вальс, адыгэ, урыс къашъохэр къашIыгъэх.\nГурыт еджапIэр къэзыухыгъэу, гъогу кIыхьэ дахэ техьэрэ ныбжьыкIэхэм КъумпIыл Мурат къафэгушIуагъ.\n— НыбжьыкIэ лъапIэхэр! Гъогу кIыхьэ шъутехьэ. ШъуапэкIэ илъыр бэ, ау гурыт еджапIэм щыжъугъэкIогъэ илъэсхэр, апэрэ шIэныгъэхэр къышъозытыгъэ кIэлэегъаджэхэр зэрэшъущымыгъупшэщтхэм сицыхьэ телъ. Ахэм рэзэныгъэ гущыIэхэр апэзгъохы сшIоигъу. Непэ медаль къэзыхьыгъэ нэбгыри 152-рэ, Урысые олимпиадэхэм яаужырэ уцугъохэм къащыхагъэщы­гъэу 2, зэтыгъо къэралыгъо ушэтынхэм балли 100 къащызыхьыгъэу 15 гурыт еджапIэр къэзыухырэмэ ахэт. Пчъагъэхэр блэкIыгъэ илъэсым зэ­рэнахьыбэм тегъэгушхо.\nАнахьэу къыхэзгъэщы сшIоигъу гъэхъэгъэшIухэр зышIыгъэхэм къоджэ еджапIэхэм къачIэкIыгъэхэри зэрахэтхэр, — къыIуагъ АР-м и ЛIышъхьэ.\nВолонтер, юнармейцэ движениехэм чанэу ахэлэжьэгъэ, нэжъ-Iужъхэм IэпыIэгъу афэхъугъэхэ ныбжьыкIэхэр еджапIэр къэзыухырэ кIэлэеджакIохэм зэрахэтхэр КъумпIыл Мурат игущыIэ къыщыхигъэщыгъ. Урысыем хэхъоныгъэхэр ышIынхэм хэти иIа­хьышIу хилъхьан зэрилъэкIыщтыр республикэм ипащэ къыIуагъ ыкIи сэнэхьатыр зызэрагъэгъотыкIэ Адыгеим ясэнаущыгъэ щагъэфедэнэу къяджагъ.\n— Сэнаущыгъэу тиныбжьыкIэхэм ахэлъыр зыщагъэфедэн алъэкIыщт чIыпIэхэр республикэм щыгъэпсыгъэным тыдэлэжьэщт, — къыIуагъ Адыгеим и ЛIышъхьэ. – Гухэлъэу шъушIыгъэхэр зэкIэ къыжъудэхъунэу шъуфэсэIо. Шъори, шъуикIэлэегъаджэхэми, шъуянэ-шъуятэхэми мэфэкIымкIэ джыри зэ сышъуфэгушIо!\nЗэтыгъо къэралыгъо ушэтынхэмкIэ балли 100 къэзыхьыгъэ ныбжьыкIэхэм КъумпIыл Мурат афэгушIуагъ ыкIи шIухьафтын лъапIэхэр аритыгъэх. Гунай Фаридэ, Андрей Калихевич, Кобл Аделинэ, Роман Кравченкэр, Нэгъой Беллэ, Сонали Оджха, Пэнэшъу Алый, Пэнэшъу Аминэт, Пчэнлъэшъу Тамилэ, Денис, Салтыковыр, Сэхъут Сурет, ХъуакIо Саидэ, Алеся Черновар, джащ фэдэу Урысые олимпиадэхэм хагъэунэфыкIырэ чIыпIэ къыщызыхьыгъэ Данил Зинченкэмрэ Анастасия Муромцевамрэ пчэгум къырагъэблэгъагъэх, республикэм и ЛIышъхьэ ыгъэшIуагъэх.